Kievga borgan Sharl Mishel, Ukrainaga qurol beradigan davlatlar, Rossiyaga kirishi taqiqlangan artistlar

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 20 aprel kuni sodir bo'lgan mazkur mojaroga aloqador asosiy yangiliklarni taqdim etamiz.
Britaniya, Kanada, AQSh va Germaniya Ukrainaga qurol yetkazib berishni davom ettirish niyatida ekanini e'lon qildi.
Britaniya bosh vaziri Boris Jonson Ukrainaga artilleriya tizimlarini yetkazib berishga va'da berdi.
AQSh prezidenti Jo Bayden ham mamlakat Ukrainaga artilleriya jo'natishni rejalashtirayotganini aytdi.
Kanada bosh vaziri Jastin Tryudo ham mamlakat Ukrainaga og'ir artilleriya yuborishini ma'lum qildi.
Germaniya esa Ukrainaga yetkazib berishi mumkin bo'lgan qurol-yarog' zaxiralari tugaganini, lekin, bu masala bo'yicha xususiy harbiy texnika ishlab chiqaruvchilar bilan hamkorlik qilmoqchiligini qayd etgan.
Yaponiyaning Toshiba korporatsiyasi Rossiyadan yangi buyurtmalar va investitsiyalar qabul qilishni to'xtatdi.
“Biz Ukrainadagi vaziyatdan juda xavotirdamiz va bu mojaro qurbonlariga hamdardmiz.
Ukrainadagi vaziyatga javoban Toshiba jabrlanganlarga gumanitar yordam ko'rsatish uchun Birlashgan Millatlar Tashkilotining qochqinlar ishlari bo'yicha Oliy komissarligi va Japan Platform notijorat tashkilotiga 100 million iena (tahminan 8,8 milliard so'm — tahririyat) xayriya qiladi” — deyiladi korporatsiya bayonotida.
Qayd etilishicha, bu kompaniyaning Rossiyadagi daromadi moliyaviy yil uchun daromad prognozining taxminan 0,2 foizini tashkil qiladi.
Rossiya Davlat Dumasi raisi Vyacheslav Volodin mamlakatga qarshi joriy etilgan sanktsiyalarni “noqonuniy” deb atadi. Bu haqda siyosatchi o'zining Telegram kanalida yozgan.
“Rossiya Federatsiyasiga qarshi sanktsiyalar noqonuniy hisoblanadi. Biz bu mavzuga qaytamiz va iqtisodiyotimizga keltirgan zararingizni ko'rib chiqamiz. Siz baribir kompensatsiya qilishingiz kerak bo'ladi. Qachon va qanday qilib bu vaqt masalasi.
Ikkinchidan, o'zingizni Rossiya energiya resurslarining yagona iste'molchisi deb o'ylamang. Mamlakatimizda ularni qayta yo'naltirish uchun boshqa yo'nalishlar bor. Ayniqsa sherik sifatida siz hech kim emassiz”, — degan Volodin.
Amerikaning AeroVironmen kompaniyasi Ukrainaga 100 ta Quantix Recon dronlarini yetkazib beradi.
Ushbu razvedkachi dron bitta quvvatlash orqali 45 daqiqalik parvozni amalga oshirib, 1,6 kvadrat kilometrgacha hududni o'rganib chiqa oladi.
Evropa Kengashi prezidenti Sharl Mishel Kievga keldi. Bu haqda u o'zining Twitter’dagi sahifasida xabar bergan.
“Bugun Kievdaman. Erkin va demokratik Evropaning qoq markazida”, — deb post qoldirgan Mishel.
Rossiya Mudofaa vazirligi 20 aprel kungi vaziyat yuzasidan ma'lumot berdi. Unga ko'ra:
Shimoliy Koreya Buchadagi voqealarni G'arbning Rossiyani qoralash va uni izolyatsiya qilishga qaratilgan provokatsiyasi deb hisoblashini ma'lum qildi. Bu haqda mamlakatning Rossiyadagi elchixonasiga tayanib “TASS” xabar berdi.
Rossiyaga bir qator ukrainalik san'atkorlar, jurnalistlar va madaniyat xodimlariga mamlakat hududiga kirishni 50 yilga taqiqladi.
Qayd etilishicha, ro'yxatga 31 kishi kiritilgan. Ular orasida teleboshlovchilar Dmitriy Komarov, Nikolay Serga (“Orel i reshka”), Andrey Bednyakov (“Orel i reshka”), musiqachilar Aleksey Potapenko va Anastasiya Kamenskix (Potap i Nastya), Svetlana Loboda, Dmitriy Monatik, Nadejda Dorofeeva va Aleksey Zavgorodniy (“Vremya i steklo”), Ivan Dorn, Andrey Danilko (Verka Serdyuchka) bor.
Eslatib o'tamiz, avvalroq “Orel i reshka” ko'rsatuvining sobiq boshlovchisi, ukrainalik videobloger Anton Ptushkinning Rossiyaga kirishi 50 yilga taqiqlangani haqida xabar berilgan.
Rossiya prezidenti Vladimir Putin mamlakatdagi maktablarida davlat bayrog'ini ko'tarish va madhiya kuylash g'oyasini qo'llab-quvvatlashini aytdi. Bu haqda “Meduza” xabar berdi.
“Madhiya va bayroqqa keladigan bo'lsak, ha, bu juda to'g'ri. Lekin buni faqat hurmat bilan amalga oshirish lozim”, — degan Putin.